b'\n_START_ARTICLE_\nMeren juhlat\n_START_SECTION_\nJuoni\n_START_PARAGRAPH_\nVarakkaisiin naimisiin mennyt Sini kuluttaa aikaansa yksin kes\xc3\xa4huvilallaan, kotiapulaisensakin h\xc3\xa4n l\xc3\xa4hett\xc3\xa4\xc3\xa4 vapaalle. H\xc3\xa4nen puolisonsa on ty\xc3\xb6matkalla. Turhautuneena oloonsa Sini soittelee tuttavilleen ja p\xc3\xa4\xc3\xa4tt\xc3\xa4\xc3\xa4 kutsua nuoruudenrakkautensa Jaskan er\xc3\xa4\xc3\xa4n yst\xc3\xa4v\xc3\xa4ns\xc3\xa4 kemuihin. Sini ja Jaska poistuvat juhlista kahden ja matkaavat saarelle, jossa he ensi kerran tapasivat toisensa. N\xc3\xa4ytet\xc3\xa4\xc3\xa4n vuosikymmenen taakse ajoittuva takauma, jossa naimaton Sini kirmaa muiden neitokaisten kanssa kes\xc3\xa4isill\xc3\xa4 rantakallioilla ilkosen alasti. Sini ja Jaska tapaavat toisensa t\xc3\xa4ss\xc3\xa4 yhteydess\xc3\xa4 ja rakkaus syttyy._NEWLINE_Elokuva etenee Jaskan ja Sinin dialogina, jossa he analysoivat suhteensa kipupisteit\xc3\xa4 ja syit\xc3\xa4 siihen, miksi heist\xc3\xa4 ei aikoinaan tullut paria. Jaska ei ollut lainkaan maallisen mammonan per\xc3\xa4\xc3\xa4n, eik\xc3\xa4 ole nyky\xc3\xa4\xc3\xa4nk\xc3\xa4\xc3\xa4n. Sini viihtyy taloudellisesti turvatussa asemassaan. Ennen pitk\xc3\xa4\xc3\xa4 k\xc3\xa4y ilmi, ettei Jaskan ja Sinin suhteella ole edelleenk\xc3\xa4\xc3\xa4n tulevaisuutta. Jaska torjuu Sinin esitt\xc3\xa4m\xc3\xa4n ajatuksen, ett\xc3\xa4 t\xc3\xa4m\xc3\xa4 ottaisi eron rikkaasta aviomiehest\xc3\xa4\xc3\xa4n._NEWLINE_Jaska ja Sini pist\xc3\xa4ytyv\xc3\xa4t my\xc3\xb6s muotikuvauksissa, joissa n\xc3\xa4hd\xc3\xa4\xc3\xa4n muun muassa 25-vuotias Lenita Airisto mannekiinin roolissa. Ajankuvaa tarjoavat pintamuodin lis\xc3\xa4ksi katun\xc3\xa4kym\xc3\xa4t 1960-luvun alun Helsingist\xc3\xa4.\n_START_SECTION_\nTuotanto\n_START_PARAGRAPH_\nMeren juhlat on Kurkvaaran ensimm\xc3\xa4inen v\xc3\xa4rielokuva ja Kurkvaara-Filmin laboratorion ensimm\xc3\xa4inen t\xc3\xa4yspitk\xc3\xa4 teos. Laboratorion taustalla oli belgialaisen Gevaert-yhti\xc3\xb6n halu p\xc3\xa4\xc3\xa4st\xc3\xa4 Suomen markkinoille siell\xc3\xa4 k\xc3\xa4ytettyjen Eastman Kodakin ja Agfan kilpailijaksi.\n_START_SECTION_\nArviot\n_START_PARAGRAPH_\nMeren juhlien kuvalliset ansiot saivat tunnustusta aikalaiskriitikoilta, mutta teoksen sis\xc3\xa4lt\xc3\xb6 ja ihmiskuvaukset koettiin ohuenlaisiksi. Helsingin Sanomien Paula Talaskivi piti elokuvaa jossain m\xc3\xa4\xc3\xa4rin \xe2\x80\x9dsilm\xc3\xa4n juhlana\xe2\x80\x9d niille, jotka \xe2\x80\x9dnauttivat kaunisv\xc3\xa4risist\xc3\xa4 maisemakuvista\xe2\x80\x9d ja \xe2\x80\x9dharmoonisista kuvakompositioista\xe2\x80\x9d. Henkil\xc3\xb6ohjauksen ja ihmiskuvan h\xc3\xa4n sit\xc3\xa4 vastoin teilasi ja piti elokuvaa pettymyksen\xc3\xa4. Aamulehden Erkka Lehtola ja Uuden Suomen Heikki Etel\xc3\xa4p\xc3\xa4\xc3\xa4 olivat suopeampia, ja pitiv\xc3\xa4t Meren juhlia puutteistaan huolimatta onnistuneena. Elokuva-Aitan Kirsti Jaantila arvioi elokuvan visuaalisesti onnistuneeksi, juonesta h\xc3\xa4n k\xc3\xa4ytti sen sijaan termej\xc3\xa4 \xe2\x80\x9dl\xc3\xb6yh\xc3\xa4\xe2\x80\x9d, \xe2\x80\x9dmit\xc3\xa4t\xc3\xb6n\xe2\x80\x9d ja \xe2\x80\x9dpitk\xc3\xa4stytt\xc3\xa4v\xc3\xa4\xe2\x80\x9d. Ylioppilaslehden Carl Henning poikkesi kriitikoiden yleisest\xc3\xa4 linjasta ja ylisti Meren juhlia mestariteokseksi. Henningin ylistyslaulu Kurkvaaran teokselle aiheutti kiivasta keskustelua puolesta ja vastaan._NEWLINE_My\xc3\xb6s vuoden 1981 televisioesityksen yhteydess\xc3\xa4 kritiikki jakautui kahtia. Suomen Kuvalehden Ywe Jalander arvioi Meren juhlat \xe2\x80\x9dkuvakeskeiseksi\xe2\x80\x9d. H\xc3\xa4nen mielest\xc3\xa4\xc3\xa4n Kurkvaaran yritys \xe2\x80\x9drakentaa tunnelmia\xe2\x80\x9d kuvan ja musiikin varaan kompastui puutteelliseen k\xc3\xa4sikirjoitukseen. Seuraavaa televisioesityst\xc3\xa4\xc3\xa4n Meren juhlat sai odottaa l\xc3\xa4hes kolme vuosikymment\xc3\xa4.\n_START_SECTION_\nJulkaisuja\n_START_PARAGRAPH_\nMeren juhlat myytiin Ruotsiin, It\xc3\xa4valtaan, Liechtensteiniin, Saksan liittotasavaltaan ja Sveitsiin. Elokuvan televisioensi-ilta oli 29. syyskuuta 1973 ja se sai puolisentoista miljoona katsojaa. Finnkino Oy on julkaissut Meren juhlat DVD:n\xc3\xa4.'